
[bookmark: TextBodyBegin]Az Európai Parlament,
–	tekintettel az ENSZ nők helyzetével foglalkozó bizottságának 68. ülésszakára és annak kiemelt témájára: "A nemek közötti egyenlőség mielőbbi megvalósítása, illetve valamennyi nő és lány nagyobb társadalmi szerepvállalásra ösztönzésének felgyorsítása a szegénység kezelése, valamint a nemek közötti egyenlőség szempontját szem előtt tartó intézmények és finanszírozás megerősítése révén",
–	tekintettel az 1995. szeptember 15-i Pekingi Nyilatkozatra és Cselekvési Platformra, valamint felülvizsgálati konferenciáinak eredményeire,
–	tekintettel a nőkkel szemben alkalmazott hátrányos megkülönböztetés minden formájának kiküszöböléséről szóló, 1979. évi ENSZ-egyezményre,
–	tekintettel az Európai Unió Alapjogi Chartájának 21. és 23. cikkére,
–	tekintettel az ENSZ 2030-ig tartó időszakra vonatkozó fenntartható fejlődési menetrendjére, a „senki se maradjon le” elvére, valamint különösen a szegénység megállítását célzó 1. fenntartható fejlődési célra, az 5. fenntartható fejlődési célra, amelynek célja a nemek közötti egyenlőség megvalósítása és a nők életkörülményeinek javítása, és a fenntartható és gazdasági növekedést célzó 8. fenntartható fejlődési célra,
–	tekintettel az EU külső tevékenységeiben a nemek közötti egyenlőség biztosítását és a nők szerepének megerősítését célzó, 2021–2025-ös időszakra szóló uniós cselekvési tervre (GAP III),
–	tekintettel a 2020. március 5-i uniós nemi esélyegyenlőségi stratégiára (2020–2025),
–	tekintettel a gondozásra vonatkozó közös európai fellépésről szóló, 2022. július 5-i állásfoglalására[footnoteRef:1], [1:  	HL C 47., 2023.2.7., 30. o.] 

–	tekintettel „A nők szegénysége Európában” című, 2022. június 24-i állásfoglalására[footnoteRef:2], [2:  	HL C 47., 2023.2.7., 2. o.] 

–	tekintettel az Európai Unió működéséről szóló szerződés 157. cikkének (4) bekezdésére,
–	tekintettel a Tanácshoz és a Bizottsághoz intézett, az ENSZ nők helyzetével foglalkozó bizottságának 68. ülésszakára vonatkozó uniós prioritásokkal kapcsolatos kérdésekre (O-000056/2023 – B9-0005/2024 és O-000057/2023 – B9-0006/2024),
–	tekintettel eljárási szabályzata 136. cikkének (5) bekezdésére és 132. cikkének (2) bekezdésére,
–	tekintettel a Nőjogi és Esélyegyenlőségi Bizottság állásfoglalási indítványára,
A.	mivel a nők jogainak és a nemek közötti egyenlőségnek a biztosítása az EU egyik alapelve, amelyet az Európai Unióról szóló szerződés 2. cikke és az Európai Unió Alapjogi Chartájának 23. cikke rögzít; mivel a nemek közötti egyenlőség általános érvényesítése és a nemek közötti egyenlőség szempontját érvényesítő költségvetés-tervezés fontos eszköz e cél eléréséhez és ezen elvek valamennyi uniós politikába, intézkedésbe és fellépésbe – köztük ezek külső dimenzióit is – való integrálásához; 
B.	mivel a Nők Negyedik Világkonferenciáján, amelyre 1995-ben, Pekingben került sor, világszerte 189 kormány, köztük az Európai Unió és tagállamai elkötelezték magukat amellett, hogy a nemek közötti egyenlőség és valamennyi nő és lány társadalmi szerepvállalásának növelése érdekében munkálkodnak; mivel az ENSZ tagállamai által 2015-ben elfogadott fenntartható fejlődési menetrend 5. fenntartható fejlődési célja 2030-at jelölte meg határidőként, hogy megvalósítsák a nemek közötti egyenlőséget, valamint a legkülönfélébb hátterű és élethelyzetű nők és lányok helyzetének javítását; 
C.	mivel az EU-nak el kell ismernie azon felelősségét, hogy külpolitikájának valamennyi területén – például a fejlesztési együttműködésben, a humanitárius segítségnyújtásban, a kereskedelemben, a mezőgazdaságban, az éghajlat-politikában és a migrációban – figyelembe vegye a nemi dimenziót annak érdekében, hogy hatással legyen a nők globális szegénységének felszámolására; 
D.	mivel a feminista külpolitikai koncepció célja a nők és lányok szerepvállalásának erősítése, a válságok megoldása, valamint a nőkre, a lányokra és a nemek közötti egyenlőségre gyakorolt negatív hatások csökkentése, beleértve a nők szegénysége elleni küzdelmet is; mivel az EU-nak törekednie kell arra, hogy külső tevékenysége során ilyen holisztikus megközelítést alkalmazzon; 
E.	mivel az 1995. évi Pekingi Cselekvési Platform hangsúlyozta, hogy a nemek közötti egyenlőség és a nők és lányok társadalmi szerepvállalásának növelése, valamint emberi jogaik érvényesítése kritikus tényezők a szegénység felszámolásában; mivel a szegénység, valamint a társadalmi és politikai kirekesztés között erős kölcsönös függőség áll fenn; mivel a nők szegénysége összetett, többdimenziós probléma, amely nemzeti és nemzetközi gyökerekkel egyaránt rendelkezik; mivel ezért kulcsfontosságú a nők szegénységének valamennyi kiváltó oka és megnyilvánulása elleni küzdelem; mivel ezek korlátozzák képességüket arra, hogy a fenntartható megélhetés biztosítása érdekében teljes mértékben kiaknázzák a bennük rejlő lehetőségeket, és éljenek jogaikkal a társadalomban; 
F.	mivel a nőket és lányokat továbbra is aránytalanul sújtja a szegénység és a társadalmi kirekesztés kockázata a férfiakhoz képest, különösen a biológiai, nemen, fajon, bőrszínen, etnikai vagy társadalmi származáson, genetikai tulajdonságon, nyelven, valláson vagy meggyőződésen, politikai vagy más véleményen, nemzeti kisebbséghez tartozáson, vagyoni helyzeten, születésen, fogyatékosságon, életkoron, szexuális irányultságon[footnoteRef:3], társadalmi nemen, nemi identitáson és önkifejezésen, valamint nemi jellegeken alapuló megkülönböztetés interszekcionális formáival szembesülő nőket és lányokat; mivel a becslések szerint világszerte 383 millió nő és lány él napi 1,90 dollárnál kevesebből, szemben a 368 millió férfivel és fiúval[footnoteRef:4]; mivel a nők szegénységi rátája magasabb, mint a férfiaké (12,8%, szemben a 12,3%-kal)[footnoteRef:5]; [3:  	Az Európai Unió Alapjogi Chartája, 21. cikk.]  [4:  	Azcona, G., és Bhatt, A., Poverty is not gender neutral (A szegénység nem nemsemleges), az ENSZ nőszervezete, 2023. március.]  [5:  	Gender differences in poverty and household composition through the life cycle (Nemek közötti különbségek a szegénységben és a háztartások összetételében az életciklus során), az ENSZ nőszervezete és a Világbank.] 

G.	mivel a nők szegénysége, valamint a bér- és nyugdíjszakadék a rendszerszintű és strukturális egyenlőtlenségek és megkülönböztetés felhalmozódásának eredménye; mivel a káros nemi sztereotípiák és társadalmi normák továbbra is befolyásolják a munkamegosztást otthon, az oktatásban, a munkahelyen és a társadalomban, valamint a hatalomhoz és erőforrásokhoz való hozzáférést, beleértve a finanszírozáshoz vagy hitelhez való hozzáférést különböző forrásokból, például kockázati tőkén, köztük a nők befektetési hálózatán, földtulajdonon és öröklésen, valamint a döntéshozatalon keresztül; mivel a nem fizetett gondozási és háztartási munka aránytalan terhet ró a nőkre és lányokra, és ezeket a háztartási és gondozási feladatokat nem ismerik el megfelelően;
H.	mivel a szolgáltatásokhoz – például a gyermekgondozáshoz és a tartós ápolás-gondozáshoz – való hozzáférés különösen a nőket és lányokat érinti, ugyanis gyakran ők pótolják a gondozás és a család támogatása terén fennálló hiányosságokat, állandósítva a nem fizetett gondozással kapcsolatosan a nőkre háruló aránytalanul nagy felelősséget;
I.	mivel világszinten a nők az egészségügyi és gondozási ágazatban dolgozók több mint 70%-át teszik ki[footnoteRef:6]; mivel ezeket a munkaköröket rendszeresen alulértékelték, ugyanis a háztartásokban élő nők ingyen látták el és látják jelenleg is el ezeket; mivel a nőket a nem fizetett gondozás aránytalan terhei miatt inkább részmunkaidős szerződéssel foglalkoztatják; mivel a nők dolgozói szegénységben élnek, ami társadalmi kirekesztéshez vezet; mivel sürgősen foglalkozni kell a gondozási feladatokat ellátó személyeket érintő társadalmi, nemek közötti egyenlőségi és gazdasági hatásokkal; [6:  	2022. július 5-i állásfoglalás „A nők szegénysége Európában” címmel (Elfogadott szövegek P9_TA(2022)0274).] 

J.	mivel a nők által dominált ágazatok, például az egészségügy és az ellátás rendszerszinten alulfizetettek és alulértékeltek; mivel a gazdasági függetlenség előmozdításához el kell ismerni és végre kell hajtani azokat a megfelelő intézkedéseket, amelyek biztosítják a nők egyenlő részvételét a munkaerőpiacon, az egyenlő jellegű vagy egyenlő értékű munkáért járó egyenlő díjazást, a tisztességes munkalehetőségekhez való hozzáférést, valamint az alulértékelt és alulfizetett munka közötti kapcsolat elismerését a nők által dominált ágazatokban;
K.	mivel a szegénység súlyosbítja a nemi alapú erőszak nőkre és lányokra gyakorolt hatását, ugyanis a megnövekedett gazdasági nehézségek megnehezítik a bántalmazó kapcsolatban élő nők számára, hogy elhagyják partnerüket; mivel a nemi alapú erőszak strukturális és társadalmi probléma, amely valamennyi társadalmi-gazdasági csoportban megtalálható, és származástól vagy meggyőződéstől független; mivel a nemi alapú erőszak a szegénységhez és a társadalmi kirekesztéshez is hozzájárul, mivel az erőszak drasztikus hatással van az egészségre, és a munkahely elvesztéséhez és hajléktalansághoz vezethet;
L.	mivel a szegénység a nőket az emberkereskedelem és a szexuális kizsákmányolás nagyobb kockázatának teszi ki, mivel gazdaságilag kiszolgáltatottá teszik őket és családjukat a bántalmazóiktól;
M.	mivel fontos megérteni a szegénység és a szexuális és reprodukciós egészséghez és jogokhoz való hozzáférés közötti kapcsolatot; mivel a szegénység más gyakorlati, jogi, pénzügyi, kulturális és társadalmi akadályokkal együtt a szexuális és reprodukciós egészséggel és jogokkal kapcsolatos szolgáltatásokhoz – többek között a biztonságos és legális abortuszhoz és a modern fogamzásgátláshoz – való hozzáférés hiányához vezethet, és fakadhat is mindezekből a nők számára; mivel a biztonságos és legális abortuszhoz való hozzáférés késleltetése és megtagadása a nők és lányok elleni erőszak egyik formája; mivel számos emberi jogi szerv kijelentette, hogy a biztonságos és legális abortusz megtagadása kínzásnak vagy kegyetlen, embertelen és megalázó bánásmódnak minősülhet;
N.	mivel a HIV és más szexuális úton terjedő fertőzések, a szaporítószervek daganatos megbetegedései, köztük a méhnyakrák korai felismerése és kezelése, valamint a termékenységi ellátás és kezelés elengedhetetlen az életmentéshez;
O.	mivel a menstruációs termékekre vonatkozó, nemi alapon elfogult adórendszer megnehezíti a higiéniai és menstruációs termékekhez való hozzáférést, ami súlyosbítja a menstruációs szegénység problémáját; mivel a szégyenérzet, a kezeletlen menstruációs fájdalom és a diszkriminatív hagyományok, valamint a menstruáció higiénikus kezeléséhez szükséges víz és a tisztálkodási lehetőségek hiánya iskolai lemorzsolódáshoz vezetnek, és azt eredményezik, hogy a lányok és nők iskolai, illetve munkahelyi jelenléte kisebb mértékű;
P.	mivel a nők  – egyenlő és egyenlő értékű munkáért egyenlő díjazást biztosító, valamint a munkaerőpiacon és a gazdasági döntéshozatalban való egyenlő részvételre felhatalmazó – gazdasági függetlensége és szerepvállalása nemcsak a nemek közötti egyenlőség megvalósításának, a nők jogai érvényesítésének és a szegénység felszámolásának központi eleme, hanem a gazdaság és a társadalom egésze számára is előnyös; mivel az egyenlő és egyenlő értékű munkáért járó egyenlő díjazás, valamint a munkaerőpiacon és a gazdasági döntéshozatalban való egyenlő részvétel képessége az egyenlőségen alapuló gazdaságok és társadalmak előfeltételei; mivel a gazdasági függetlenség előmozdításához többek között a nők vállalkozói készségének és önfoglalkoztatásának fellendítésére van szükség, és azt megfelelő intézkedéseknek kell kísérniük;
Q.	mivel a nemek közötti munkaerőpiaci egyenlőség fontos eszköze a női szegénység felszámolásának, ami nemcsak a nők számára előnyös, hanem a gazdaság egésze számára is, mert kedvező hatással van a GDP-re, a foglalkoztatási szintre és a termelékenységre; mivel a nemek közötti egyenlőség javítása az EU egy főre jutó GDP-jének 6,1–9,6%-os növekedését és további 10,5 millió munkahelyet eredményezne 2050-ig;
R.	mivel a válságok, többek között az éghajlatváltozás és valamennyi kapcsolódó következmény – köztük a biológiai sokféleség csökkenése, a természeti katasztrófák, a világjárványok és a fegyveres konfliktusok – aránytalanul sújtják a nőket; mivel a kiszolgáltatott helyzetben lévő nők és lányok kevésbé férnek hozzá a válságok kezeléséhez és leküzdéséhez szükséges erőforrásokhoz, illetve kevesebb ellenőrzést gyakorolnak azok felett; mivel a válságok nem semlegesek nemi szempontból, és súlyosbítják a társadalmi, valamint a nemek közötti egyenlőtlenségeket; mivel a szülői szegénység, különösen az anyáké gyakran gyermekszegénységhez vezet;
S.	mivel 2021 óta az infláció meredeken nőtt, elsősorban a magas energia- és élelmiszerköltségek miatt; mivel a bérek az előrejelzések szerint nem emelkednek olyan gyorsan, mint az infláció, ez pedig megélhetési válságot okoz; mivel ez a válság súlyosan veszélyezteti a nők megélhetését, egészségét, jóllétét és gazdasági függetlenségét, miközben korlátozza az alapvető szükségletek – többek között élelmiszer és lakhatás – megvásárlására való képességüket, és súlyosbítja az energiaszegénységet;
T.	mivel fokozni kell az elmúlt években az EU-ban a nők szerepvállalásának növelése és az egyenlő társadalom előmozdítása terén olyan kezdeményezések révén elért eredményeket, mint az átlátható munkaerő-felvételi eljárások a vállalatoknál vagy a bérek átláthatósága, ugyanis ezek elengedhetetlenek a nemek közötti egyenlőség eléréséhez, ami válság idején különösen fontos;
U.	mivel a nők szerepvállalásának elősegítését célzó politikákba való beruházás javítja családjaik, különösen gyermekeik életkörülményeit is; mivel az egyszülős családok, amelyek többségénél az anya a családfő, jobban ki vannak téve a szegénység kockázatának, és nagyobb a valószínűsége annak, hogy örökléssel átadják a generációs szegénységet;
1.	a következő ajánlásokat címezi a Tanácsnak:
a)	erősítse meg ismételten az EU szilárd elkötelezettségét a Pekingi Cselekvési Platform és az azt követő felülvizsgálati konferenciák, valamint az ezek által körvonalazott, a nemek közötti egyenlőséggel kapcsolatos intézkedések iránt;
b)	biztosítsa a Parlament és a Nőjogi és Esélyegyenlőségi Bizottság teljes körű bevonását az ENSZ nők helyzetével foglalkozó bizottságának 68. ülésszakán képviselendő uniós állásponttal kapcsolatos döntéshozatali folyamatba; biztosítsa, hogy a Parlament megfelelő és időben tájékoztatást kapjon és hozzáférjen az uniós álláspontot tartalmazó dokumentumhoz a tárgyalások előtt, valamint javítsa tovább az intézményközi együttműködést és az informális konzultációt, többek között a tárgyalások előtt és alatt is, hogy a Parlament prioritásait megfelelően figyelembe vegyék;
c)	hangsúlyozza az ENSZ nők helyzetével foglalkozó bizottságának 2024. március 11. és 22. között tartandó 68. ülésszaka pozitív eredményének fontosságát, többek között a politikai nyilatkozatban felvázolt előretekintő és ambiciózus kötelezettségvállalások elfogadása révén;
d)	vállalja, hogy határozottan támogatja az ENSZ nőjogi szervezetének munkáját, amely az ENSZ-rendszeren belül a legkülönbözőbb hátterű és élethelyzetű nők és lányok jogainak előmozdítását célzó központi szereplő, és amely a szakpolitikák megváltoztatása és a fellépések koordinálása érdekében az összes érdekelt felet egybegyűjti; szólítsa fel az ENSZ valamennyi tagállamát, hogy az Unióval együtt biztosítsanak megfelelő finanszírozást az ENSZ nőjogi szervezete számára;
e)	gondoskodjék arról, hogy az EU jó példával járjon elől, játsszon határozott vezető szerepet, és képviseljen egységes álláspontot a legkülönbözőbb hátterű és élethelyzetű nők és lányok társadalmi szerepvállalásra bátorításának fontossága, valamint a nemek közötti egyenlőség világszerte történő megvalósítása tekintetében;
f)	biztosítson egyenlő esélyeket az oktatásban, a munkaerőpiacon, valamint a politikai és gazdasági döntéshozatalban, a gazdasági és pénzügyi szolgáltatásokhoz való egyenlő hozzáférés mellett;
g)	támogassa a nők és lányok vezető fellépését, valamint a döntéshozatal minden szintjén való teljes, egyenlő és érdemi részvételüket, mivel a nők közéletbe és politikai életbe és döntéshozatalba való bevonása elengedhetetlen a jó kormányzáshoz és a politikai döntéshozatalhoz;
h)	alkalmazza valamennyi uniós és tagállami szakpolitikai területen a nemek közötti egyenlőség általános érvényesítését és a nemek közötti egyenlőség szempontját érvényesítő költségvetés-tervezést, mivel ezek globálisan elismert eszközök a nők jogainak érvényesítésére és a nemek közötti egyenlőség elérésére;
i)	úgy dolgozza és igazítsa ki az EU belső és külső politikáit és programjait, hogy a legkülönbözőbb hátterű és élethelyzetű nők és lányok nagyobb szerepet kapjanak, valamint hogy e szakpolitikák és programok tartsák tiszteletben, védjék meg és érvényesítsék a jogaikat, valamint biztosítsák a nemek közötti egyenlőséget;
j)	kezelje a nők szegénységének többszörös rendszerszintű kiváltó okait világszerte, például olyan okokat, mint a nők túlreprezentáltsága az alacsonyan fizetett, bizonytalan és részmunkaidős munkahelyeken, a nők karrierjének a gyermekek és más családtagok gondozása érdekében történő megszakítása, a munkaerőpiachoz és a foglalkoztatáshoz való hozzáférés hiánya, a nemek közötti bér- és nyugdíjszakadék, valamint a nők alulreprezentáltsága a politikai és gazdasági döntéshozatalban;
k)	hangsúlyozza ki, hogy mennyire fontos az oktatás, a képzés és az egész életen át tartó tanulás révén előmozdítani a nők és lányok társadalmi szerepvállalását, ami elengedhetetlen a káros sztereotípiák elleni küzdelemhez és a szegénységhez vezető tartós egyenlőtlenségek leküzdéséhez, akárcsak azt, hogy mennyire fontos a nők foglalkoztatási rátájának és alulreprezentáltságának kezelése bizonyos ágazatokban, például a természettudományok, a technológia, a műszaki tudományok és a matematika (STEM) és a mesterséges intelligencia (MI) terén;
l)	támogassa és mozdítsa elő minden szinten a nők vállalkozókészségét, a munkaerőpiacon való részvételük növelésével, a pénzügyi függetlenségük javításával, valamint a nők példaképként, mentorként és munkahelyteremtőként való elismerésével és előmozdításával;
m)	gondoskodjon arról, hogy a jövőbeli uniós stratégiákban, programokban és szakpolitikai kezdeményezésekben szerepeljenek konkrét intézkedések és megfelelő költségvetési kötelezettségvállalások a női szegénység különböző aspektusainak és okainak kezelése érdekében, ahogyan erről az EU nemi esélyegyenlőségi stratégiája is említést tesz;
n)	hangsúlyozza és hívja fel a figyelmet arra, hogy milyen pusztító következményekkel jár a nemi alapú erőszak a társadalomban és a fegyveres konfliktusokban a nők társadalmi kirekesztésére és szegénységére nézve, és hangsúlyozza, hogy erős nemzeti és nemzetközi jogszabályi keretekre van szükség, valamint az ilyen erőszak elkövetőinek elszámoltathatóságára, és hogy az áldozatokat pedig a hatékony jogorvoslathoz és jóvátételhez való jog illeti meg;
o)	küzdjön az olyan káros hagyományos gyakorlatok ellen, mint a gyermek- és kényszerházasságok, valamint a női nemi szervek megcsonkítása;
p)	gondoskodjon olyan intézkedésekről, amelyek révén megelőzhető a lányok iskolából való hiányzása menstruációjuk alatt, mint például a vízellátás, a higiéniai szolgáltatások iskolákban való javítása és a menstruációs higiéniai termékek elérhetősége az iskolákban, valamint a menstruációs szegénység kezelése és az e területen tapasztalható megbélyegzés elleni küzdelem, többek között mindenki számára megvalósított nevelés és oktatás révén; biztosítson nagyobb szinergiákat az egészséggel, a szexuális és reproduktív egészséggel és jogokkal, továbbá az iskolai vízellátással, higiénés körülményekkel és szolgáltatásokkal, valamint a lányoknak nyújtott személyes támogatással foglalkozó programok között;
q)	alkalmazza a szociális jogok európai pillérének elveit egy jogokon alapuló megközelítés végrehajtásával az alapvető szociális védelem garantálása érdekében;
r)	gondoskodjon arról, hogy a tagállamok hozzanak létre erős szociális biztonsági rendszereket, beleértve a minimáljövedelem megvizsgálását is, hogy garantáljanak biztonsági hálót valamennyi nő, különösen a szegénység és a társadalmi kirekesztés kockázatának leginkább kitett nők számára, az uniós polgárok által az Európa jövőjéről szóló konferencián kifejezett kéréseknek megfelelően;
s)	biztosítsa, hogy a tagállamok prioritásként kezeljék a szociális infrastruktúrába és a zöld munkahelyekbe történő beruházásokat a nők jólétének és társadalmi szerepvállalásának biztosítása érdekében;
t)	fokozza a közszolgáltatásokat, többek között az egészségügyi szolgáltatásokat, a minőségi és megfizethető közoktatást és a tömegközlekedést, és ismerje el az akadálymentes és megbízható tömegközlekedés létfontosságú szerepét a nők munkában és társadalomban való részvételének lehetővé tételében;
u)	mozdítsa elő a zöld munkahelyeket, és fektessen be a nők zöld átállásban való teljes körű részvételébe, mivel alapvető fontosságú a fenntartható gazdaság felé való haladás, biztosítva ugyanakkor a nemek közötti egyenlőséget az új és feltörekvő ágazatokban;
v)	ismerje el, hogy az energiaszegénység aránytalanul sújtja a nőket, és terjesszen elő konkrét intézkedéseket a kiszolgáltatott helyzetben lévők támogatására, biztosítva ugyanakkor, hogy a zöld energiára való átállás során mindenki hozzáférjen a villamos energiához, a fűtéshez és a hűtéshez;
w)	biztosítsa a szexuális és reprodukciós egészséghez és jogokhoz való hozzáférést, beleértve az életkornak megfelelő átfogó szexuális és párkapcsolati oktatást mindenki számára, a megfizethető modern fogamzásgátlást, a biztonságos és legális abortuszt, valamint a szexuális és reproduktív egészséggel és jogokkal kapcsolatos egyéb szolgáltatásokat mint minőségi anyai egészségügyi szolgáltatásokat;
x)	többek között a szexuális és reproduktív egészséghez és jogokhoz való egyetemes hozzáférés biztosítása révén legyen a konkrét intézkedések szószólója, támogassa és tegye meg ezeket annak érdekében, hogy mindenki élhessen az elérhető legmagasabb szintű fizikai és mentális egészséghez való jogával;
y)	lépjen fel határozottan a nemek közötti egyenlőségre, illetve a szexuális és reproduktív egészségre és jogokra a közelmúltban adott negatív reakciók és az ezeket ért támadások elítélése céljával, ideértve a szélsőjobboldali szervezetek és antidemokratikus mozgalmak részéről a nők alapvető jogainak, autonómiájának és emancipációjának minden területen történő aláásása érdekében tett támadásokat is;
z)	erősítse meg és segítse a nők jogait és társadalmi szerepvállalásukat támogató civil társadalmi szervezeteket és nem kormányzati szervezeteket;
aa)	gyorsítsa fel a már megtett nemzetközi kötelezettségvállalások – például a fenntartható fejlődési célok, az Emberi Jogok Egyetemes Nyilatkozata, az isztambuli egyezmény, a 190. sz. ILO-egyezmény és az 1325. sz. ENSZ BT-határozat – végrehajtását; támogasson új, a nők és lányok társadalmi szerepvállalásának növelését célzó intézkedéseket, ezáltal küzdve a szegénység és a társadalmi kirekesztés ellen;
ab)	törekedjen a megkülönböztetés többszörös és interszekcionális formái elleni küzdelem koncepciójának előmozdítására az ENSZ valamennyi szervében, valamint az EU-ban és tagállamaiban;
ac)	ismételten jelezze, hogy az EU-nak multilaterális szinten vezető szerepet kell játszania a feminista diplomácia előmozdításában a nők és lányok jogaira és szerepvállalására vonatkozó nemzetközi megállapodások végrehajtása érdekében; felhívja az EU-t, annak tagállamait, a Bizottságot és az Európai Külügyi Szolgálatot (EKSZ-t), hogy kötelezzék el magukat egy olyan feminista kül-, biztonság- és fejlesztéspolitika megvalósítása mellett, amely a nemek közötti egyenlőség transzformatív jövőképét is magában foglalja, és hogy a nemek közötti egyenlőséget tegyék külső tevékenységeik és prioritásaik központi elemévé;
ad)	vegye figyelembe, hogy meg kell erősíteni a nemek közötti egyenlőség általános érvényesítését, és hatékonyabban kell alkalmazni a nemek közötti egyenlőség szempontját érvényesítő költségvetés-tervezés elveit, többek között az EU külső politikáiban is a nemek közötti egyenlőtlenség világszerte történő kezelése érdekében;
ae)	hajtsa végre teljes mértékben a nemek közötti egyenlőségre vonatkozó III. uniós cselekvési tervet, és biztosítsa, hogy 2025-re a külkapcsolatokban az összes új fellépés 85%-a hozzájáruljon a nemek közötti egyenlőséghez és a nők társadalmi szerepvállalásának növeléséhez; alkalmazza a feminista külpolitika holisztikus és fenntartható megközelítését valamennyi külső fellépésében és politikájában;
af)	biztosítsa az összehasonlítható, életkor, biológiai és társadalmi nemek szerint lebontott adatokat a megkülönböztetés többszörös és interszekcionális formájával szembesülő személyek helyzetéről az adatelemzés javítása és a szakpolitikák kialakításához és végrehajtásához nyújtott tájékoztatás érdekében, mivel jelenleg az 5. fenntartható fejlődési cél nyomon követéséhez szükséges adatoknak kevesebb mint fele áll rendelkezésre;
2.	utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a Bizottság alelnökének/az Unió külügyi és biztonságpolitikai főképviselőjének és az EU emberi jogi különleges képviselőjének.

